Dorit Myltoft (RV), 1998-11-20:
Da partiets ordfører i denne sag, hr. Morten Helveg Petersen, ikke kan være til stede, skal jeg fremføre følgende synspunkter:
I sidste uge fremlagde erhvervsministeren sin redegørelse til Folketinget om erhvervspolitik og erhvervsregulering.
Offentlig regulering kan være nødvendig på en række områder og kan være udtryk for politiske ønsker og prioriteringer inden for f.eks. veterinær- og fødevareområdet samt miljøområdet.
Debatten om erhvervspolitik og erhvervsregulering fokuserer i stor udstrækning på det administrative bøvl.
Diskussionen af virksomhedernes administrative byrder er væsentlig.
I denne sammenhæng må vi ikke glemme, at en del af de krav fra det offentlige, som virksomhederne opfatter som byrdefulde, drejer sig om opgaver, som veldrevne virksomheder under alle omstændigheder har på plads.
Her tænkes f.eks. på regnskabsaflæggelse, lønudbetaling og lignende.
I Det Radikale Venstre ser vi gerne, at den erhvervspolitiske debat i større udstrækning drejes i retning
af den mere fremadrettede diskussion om, hvordan den lagkage, der bliver til deling, bliver større.
Her tænker jeg blandt andet på innovationspolitikken.
Hvad angår den del af erhvervspolitikken, der fokuserer på regulering og herunder det administrative bøvl, er vi af den overbevisning, at man i ministerierne og i Folketinget i større udstrækning bør fokusere på lovgivningskvalitet og på at udforme lovgivningen sådan, at de administrative byrder for erhvervslivet minimeres, hvis de ikke kan undgås, men selvfølgelig mener vi også, at reguleringen skal begrænse sig til de områder, hvor der er et egentligt behov for regulering.
Regeringen har gennem flere år gjort en betydelig indsats for at identificere og lette virksomhedernes administrative byrder.
Således har man i Erhvervsministeriet gennemgået alle ministeriets love og regler sammen med virksomheder og organisationer, blandt andet med henblik på at fjerne overflødig lovgivning.
Ved gennemgangen fandt man kun to områder, nemlig lov om tolke og translatører og forhyringsloven, hvor erhvervslivet fandt, at reguleringen kunne opgives.
De forhold, der i sin tid betød, at reguleringen blev indført, gælder stadig væk.
Erfaringerne fra de fleste andre OECD-lande synes at være de samme som i Danmark.
Venstre og Det Konservative Folkeparti har fremsat en række forslag til tiltag, der ifølge forslagsstillerne kan være med til at effektivisere indsatsen over for virksomhedernes administrative byrder.
I Det Radikale Venstre synes vi, det er positivt, at der er fokus på spørgsmålet, men vi stiller os tvivlende over for, om effekten af de fremsatte forslag vil være entydigt positiv.
Vi er ikke overbevist om, at en egentlig dereguleringsenhed vil have nogen yderligere effekt i forhold til den indsats, der allerede er igangsat fra Erhvervsministeriets side.
Som argument for beslutningsforslag nr. B 38 om obligatorisk brug af Erhvervsministeriets testpanel og fokuspaneler hævder Venstre og Det Konservative Folkeparti blandt andet, at testpanelet ikke har levet op til målsætningen om at være et effektivt redskab til at vurdere de administrative byrder, som ny lovgivning har på virksomhederne.
De begrunder forslaget med, at alle ministerier i dag ikke forelægger deres lovforslag for testpanelet, men så vidt vi er orienteret, fremlægger alle ministerier i dag deres lovforslag for testpanelet, og det gælder også Miljø- og Energiministeriet. Skulle dette mod forventning ikke være tilfældet, bør det naturligvis ske for at give testpanelets arbejde den størst mulige effekt og troværdighed.
Skulle der være områder, hvor Venstre og Det Konservative Folkeparti kan pege på nogle konkrete forhold, hvor det er praktisk muligt at gennemføre administrative lettelser for virksomhederne, ja, så må regeringen naturligvis tage disse konkrete forslag med i det videre arbejde med at lette virksomhedernes administrative byrder.
I Det Radikale Venstre mener vi, at den igangsatte indsats for at forbedre lovgivningens kvalitet i form af testpanel, fokuspaneler, ekspertvurderinger og mere moderne indberetningsformer bør have tid til at vise sin effekt, før der igangsættes yderligere initiativer.
Derfor mener vi, at hovedindsatsen fra Erhvervsministeriet fortsat bør være at få de nuværende instrumenter som f.eks. testpanelerne til at fungere effektivt.
Det Radikale Venstre kan ikke støtte de tre beslutningsforslag.